ট্রাপিজের সরু দড়ির উপর দিয়ে হাঁটছেন খালিদ জামিল। কোচের তুকতাক, ফুটবলার বাছাই, ভ্রান্ত রণকৌশল, খামখেয়ালিপনা— সবমিলিয়ে চোরা অসন্তোষ ছিলই। আইলিগের মাঝপর্বের সেই ধিকিধিকি জ্বলতে থাকা আগুনই এখন লেলিহান শিখা। জোড়া ডার্বিতে হার সেই ক্ষতেই আরও নুনের ছিটে দিয়েছে।
উঠেছে ‘গো ব্যাক ধ্বনি’! সমর্থকরা অশ্রাব্য কটূক্তিতে ভরিয়ে ফেলছেন সোশ্যাল মিডিয়ার ‘দেওয়াল’। কলকাত্তাইয়া ফুটবলের চাপ যে কী বিষম বস্তু— তা হাড়ে হাড়ে টের পেয়েছেন গতবারের আইলিগ জয়ী কোচ।
চাপে পড়েই কর্মকর্তাদের সঙ্গে তাঁর দফায় দফায় বৈঠক হচ্ছে লাল-হলুদ তাঁবুতে। আর সমর্থকদের পাহাড়প্রমাণ প্রত্যাশার চাপ সহ্য না করতে পেরেই নাকি দায়িত্ব ছাড়ার ইচ্ছাও প্রকাশ করেছেন খালিদ। সূত্রের খবর, মঙ্গলবারের বৈঠকে নাকি কেঁদেও ফেলেন তিনি।
তবে খালিদের এমন ‘ইচ্ছাপ্রকাশ’-এই ফাঁপড়ে পড়েছেন ইস্টবেঙ্গলের কর্মকর্তারা। আসলে এখনও টিমটিম করে জ্বলছে ইস্টবেঙ্গলের লিগ জয়ের সম্ভাবনা। অনেক ‘যদি’, ‘কিন্তু’ থাকলেও আশায় এখনও বুক বাঁধছেন সমর্থক থেকে কর্তারা। সমীকরণ বলছে, শেষ ম্যাচগুলোতে জিতলেও চলবে না। মিনার্ভাকেও পয়েন্ট নষ্ট করতে হবে আইলিগের শেষ ল্যাপে।

এই বিষয়ে অন্যান্য খবর

ডার্বি হারের রাগ! সাংবাদিককে অভিশাপ দেওয়ার হুমকি ইস্টবেঙ্গল কোচের


এমন অবস্থায় খালিদের পরিবর্ত খোঁজা হবে কি না, তা নিয়েই দ্বিধাগ্রস্থ লাল-হলুদ কর্তারা। সামনে আর মাত্র পাঁচ ম্যাচ। তার জন্য নতুন কোচ নিয়োগ করাটাও বেশ চাপের আর্থিক সমস্যায় ভুগতে থাকা ইস্টবেঙ্গলের কাছে। সুপার কাপ নিয়েও অনিশ্চয়তা রয়েছে। তাই বেশ কিছু ক্লাব কর্তারা কোচে মোহভঙ্গ হলেও, এখনই খালিদ-বিতারণে পক্ষপাতী নন।
তবে কোচের সঙ্গে বারংবার বৈঠক, পছন্দের ফুটবলারকে ক্লাব ছাড়তে বাধ্য করা— বিষয়গুলি যথেষ্ট ইঙ্গিতবাহী। সূত্রের খবর, এভাবেই কোচের উপর পরোক্ষে ‘চাপ’ জারি রাখা হয়েছে। যাতে আসন্ন ম্যাচগুলোয় খারাপ পারফরম্যান্স হলেই নিজেই ইস্তফা দিতে বাধ্য হন মুম্বই নিবাসী কোচ।
সবমিলিয়ে ইস্টবেঙ্গলে খালিদ-ডামাডোল স্মৃতির সরণি বেয়ে নিয়ে গিয়েছে ট্রেভর জেমস মর্গ্যান জমানায়। ইস্টবেঙ্গলে নিজের দ্বিতীয় ইনিংসে চূড়ান্ত ব্যর্থ হয়েছিলেন অস্ট্রেলিয়া নিবাসী ইংরেজ কোচ। শিলিগুড়িতে ফিরতি ডার্বিতে হার হজম করে কলকাতায় ফিরেই মর্গ্যান-সাব মুখোমুখি হয়েছিলেন কর্মকর্তা সন্তোষ ভট্টাচার্য এবং নীতু সরকারের সঙ্গে।
পরের পর হার ও ড্রয়ের মর্গ্যানের উপর চাপ বাড়ছিলই। কর্মকর্তাদের সঙ্গে বৈঠকেই কার্যত লাল কার্ড দেখিয়ে দেওয়া হয়েছিল মর্গ্যানকে। তার পর ইস্টবেঙ্গলের কোচ হিসেবে দ্রুতই ‘অতীত’ হয়ে যেতে হয় তাঁকে। সেই বৈঠকের এক সপ্তাহের মধ্যেই ডিএসকে শিবাজিয়ান্সের বিরুদ্ধে ঘরের ম্যাচ হেরে ইস্তফা দিতে বাধ্য হয়েছিলেন তিনি।
মর্গ্যান-কাণ্ডেরই যেন পুনরাবৃত্তি খালিদ-ডামাডোলে! বর্তমান ঘটনাতেই অতীতের বছরখানেক আগের অতীতের ফ্ল্যাশব্যাক! কাকতালীয়? হবে হয়তো।